大滌洞天留題
作者：何洞清
朝代：宋

paragraphs: 落魄人間成謾老，足繭胼胝要聞道。
掉頭不向聲利場，飄飄逈出風塵表。
嗟嗟事事不愜懷，却喜因緣飽幽討。
登太華兮濯滄浪，雲夢湫隘魯邾小。
既不責人求諸己，自信玄門窮妙理。
虛室生白悟名言，坐見吉祥來止止。
箇中端的合乾坤，幾道致柔若諸水。
要須萬里可參同，坐斷孤峰空棄鄙。
潜山霍山大滌山，天柱插雲人莫企。
癡狂取笑誰氏子，不以生生而死死。
自知蹤跡類閭丘，君家可是留前軌。
枯藤擬待掛休休，莫使風雷暗催徙。